REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/218-18

2. oktobar 2018. godine

B e o g r a d

ZAPISNIK

14. SEDNICE ODBORA ZA ZAŠTITU ŽIVOTNE SREDINE,

ODRŽANE 2. OKTOBRA 2018. GODINE

Sednica je počela u 9,12 časova.

Sednicom je predsedavala Ivana Stojiljković, predsednik Odbora.

Sednici su prisustvovali članovi Odbora: Milena Turk, Sonja Vlahović, Ivana Nikolić, Borka Grubor, Snežana Bogosavljević Bošković, Jasmina Karanac, Borislav Kovačević, Nada Lazić, kao i Dragan Jovanović, zamenik člana Duška Tarbuka, Josip Broz, zamenik člana Ljubinka Rakonjca i Gordana Čomić, zamenik člana Dejana Nikolića.

Sednici nisu prisustvovali članovi Odobra: Vladimir Petković, Radoslav Cokić, Ljubinko Rakonjac, Miroslava Stanković Đuričić, Dejan Nikolić, Duško Tarbuk i Nenad Milić.

Sednici su prisustvovali predstavnici Ministarstva zaštite životne sredine: ministar zaštite životne sredine Goran Trivan, šef Kabineta ministra Andrej Bojić, v.d. pomoćnika ministra za zaštitu prirode i klimatske promene Jasmina Jović, načelnik Odeljenja za industriju Sektora za nadzor i predostrožnost u životnoj sredini Olivera Topalov, načelnik Odeljenja za strateško planiranje Darinka Radojević i rukovodilac Grupe za normativno-pravne poslove u oblasti upravljanja otpadom i otpadnim vodama Tatjana Kaluđerović.

Sednici su prisutvovali predstavnici Zelene stolice: Tanja Petrović iz Mladih istraživača Srbije, Bratislav Poprašić iz Kruševačkog ekološkog centara i Nebojša Cvetković iz organizacije Zeleni Kopaonik.

Na predlog predsednika Odbora, jednoglasno, usvojen je sledeći:

D n e v n i r e d

1. Razmatranje Predloga zakona o izmenama i dopunama Zakona o zaštiti životne sredine, koji je podnela Vlada, u načelu;
2. Razmatranje Predloga zakona o potvrđivanju Sporazuma između Vlade Republike Srbije i Vlade Republike Hrvatske o saradnji u oblasti zaštite životne sredine i očuvanja prirode, koji je podnela Vlada;
3. Razmatranje Predloga zakona o potvrđivanju Sporazuma o očuvanju afričko-evroazijskih migratornih ptica vodenih staništa, koji je podnela Vlada;
4. Razmatranje Predloga zakona o potvrđivanju Protokola o održivom transportu uz Okvirnu konvenciju o zaštiti i održivom razvoju Karpata, koji je podnela Vlada;
5. Razmatranje Predloga zakona o potvrđivanju Sporazuma o očuvanju populacija slepih miševa u Evropi, koji je podnela Vlada;
6. Razno.

Pre prelaska na rad po utvrđenom dnevnom redu, sa osam glasova za (dva člana Odbora nisu glasala), usvojen je Zapisnik 13. sednce Odbora za zaštitu životne sredine, održane 20. septembra 2018. godine.

Prva tačka dnevnog reda - **Razmatranje Predloga zakona o izmenama i dopunama Zakona o zaštiti životne sredine, koji je podnela Vlada, u načelu**

Ministar zaštite životne sredine Goran Trivan ukratko je predstavio predlog zakona Odboru, istakavši da uspostavljanje održivog sistema zaštite životne sredine podrazumeva i maksimalno korišćenje sredtava koja su dostupna Republici Srbiji, prvenstveno iz pretpristupnih fondova. Preduslov za korišćenje ovih fondova je obezbeđivanje sredstava za kofinansiranje. Naveo je da je Zakonom o zaštiti životne sredine propisano da se sredstva Zelenog fonda Republike Srbije dodeljuju korisnicima sredstava u svrhu finansiranja zaštite i unapređivanja životne sredine, a na osnovu javnog konkursa koji objavljuje Ministarstvo. Vlada Republike Srbije je 2013. godine usvojila Metodologiju za selekciju prioriteta infrastrukturnih projekata, koja je deo dokumenta Nacionalni prioriteti za međunarodnu pomoć za period 2014-2017. godine, sa korekcijama do 2020. godine. Na osnovu ove metodologije se i vrši odabir prioritetnih projekata. Izuzetno, sredstva se mogu dodeliti i korisnicima sredstava bez sprovođenja javnog konkursa, u slučaju finansiranja interventnih mera u vanrednim okolnostima zagađivanja životne sredine, rekultivaciju i sanaciju zagađenog prostora. Predloženim izmenama i dopunama zakona, predlaže se još jedan izuzetak od propisane obaveze sprovođenja javnog konkursa i to za pripremu i sufinansiranje projekata koji se finansiraju iz pretpristupne pomoći Evropske unije, kao i za nepredviđene troškove u vezi sa realizacijom tih projekata. Na taj način bi se obezbedila primena metodologije koja je propisana u skladu sa akreditovanim sistemom upravljanja fondovima Evropske unije, dok se za sufinansiranje projekata iz međunarodne razvojne pomoći treba raspisivati poseban javni poziv. Predlaže se dopuna Zakona na način da se doda član kojim se propisuje pravni osnov za izradu podzakonskog akta - pravilnika kojim bi se tačno definisalo šta će se proveravati kod korisnika - (fizičkih lica) IPARD podsticaja. Istakao je da za sprovođenje ovog zakona nisu potrebna finansijska sredstva u budžetu Republike Srbije, kao i da se očekuje ogromna korist za poljoprivredne proizvođače od korišćenja ovih sredstava, koji će, kao potencijalni korisnici ovih sredstava, morati da, uz zahtev za odobravanje isplate, dostave i akt organa nadležnog za poslove zaštite životne sredine.

Tanja Petrović iz Mladih istraživača Srbije postavila je pitanje da li su kapaciteti inspekcije dovoljni za obavljanje ovih poslova, s obzirom na nedovoljan broj inspektora i njihovu nedovoljnu opremljenost, kao i da li se planira zapošljavanje novih inspektora, kako bi se i ovi poslovi obavljali kvalitetno.

Ministar je odgovorio da će to biti jedan od prioriteta i da će se kapacitet inspekcijske službe pojačati, kada ministar finansija odobri sredstva za novo zapošljavanje.

Odbor je, sa 11 glasova za (jedan član Odbora nije glasao), odlučio da predloži Narodnoj skupštini da prihvati Predlog zakona o izmenama i dopunama Zakona o zaštiti životne sredine, koji je podnela Vlada, u načelu.

Za izvestioca Odbora na sednici Narodne skupštine određena je Ivana Stojiljković, predsednik Odbora.

Druga tačka dnevnog reda – **Razmatranje Predloga zakona o potvrđivanju Sporazuma između Vlade Republike Srbije i Vlade Republike Hrvatske o saradnji u oblasti zaštite životne sredine i očuvanja prirode, koji je podnela Vlada**

Ministar zaštite životne sredine istakao je da je saradnja sa Republikom Hrvatskom važna u ovoj oblasti, kao i da je sa ambasadorom Republike Hrvatske imao razgovor, a na raznim skupovima i sa hrvatskim ministrom nadležnim za ekologiju. Konstatovali su da dve države imaju mnogo dodirnih tačaka i razloga za razvijanje saradnje u ovoj oblasti, kao i da za to postoji politička volja sa obe strane.

Diskusije po ovoj tački dnevnog reda nije bilo.

Odbor je, sa 10 glasova za (jedan član Odbora nije glasao), odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Hrvatske o saradnji u oblasti zaštite životne sredine i očuvanja prirode, koji je podnela Vlada.

Za izvestioca Odbora na sednici Narodne skupštine određena je Ivana Stojiljković, predsednik Odbora.

Treća tačka dnevnog reda - **Razmatranje Predloga zakona o potvrđivanju Sporazuma o očuvanju afričko-evroazijskih migratornih ptica vodenih staništa, koji je podnela Vlada**

Ministar zaštite životne sredine istakao je da je ovo jedan važan sporazum za Republiku Srbiju, kada se uzme u obzir 255 migratornih vrsta koje borave na našoj teritoriji, od čega 125 vrsta zimuje kod nas, a 100 vrsta predstavljaju strogo zaštićene vrste. Ukazao je na značaj preuzimanja određenih obaveza na osnovu sporazuma. Naveo je da lov nije u nadležnosti ovog ministarstva, ali da se često suočavamo sa hororom ubijanja ovih ptica. Istakao je da je važno baviti se ozbiljnom zaštitom močvarnih područja na kojima ove vrste borave, jer ih je u Evropi sve manje, za šta je bitna i kampanja za podizanje svesti građana po ovom pitanju.

Član Odbora Nada Lazić postavila je pitanje koliko zaštićenih vodenih staništa postoji u Republici Srbiji i da li ona ima tačnu informaciju da u Vojvodini postoji osam i dva u užem delu Srbije, a da je urađen veći broj studija za dalju zaštitu koji čeka da se usvoji. Postavila je i pitanje da li je razlog za čekanje izostanak mišljenja Ministarstva poljoprivrede, šumarstva i vodoprivrede koji je neophodan za to, kao i tendencija da se proširi prostor pod obradivim površinama.

Ministar zaštite životne sredine je potvrdio da je podatak koji je ona iznela tačan, istakavši da se nada da će u razgovorima sa ministrom poljoprivrede, šumarstva i vodoprivrede ublažiti rigidniji stav ovog ministarstva koji već godinama postoji po ovom pitanju. Naveo je da se ovde radi o suprotstavljenim interesima ekonomije i zaštite prirode, ali da se nada da će se povećati teritorija pod zaštitom, uz podršku narodnih poslanika.

Odbor je, sa 10 glasova za (jedan član Odbora nije glasao), odlučio da predloži Narodnoj skupštini da prihvati Predlog zakona o potvrđivanju Sporazuma o očuvanju afričko-evroazijskih migratornih ptica vodenih staništa, koji je podnela Vlada.

Za izvestioca Odbora na sednici Narodne skupštine određena je Ivana Stojiljković, predsednik Odbora.

Četvrta tačka dnevnog reda – **Razmatranje Predloga zakona o potvrđivanju Protokola o održivom transportu uz Okvirnu konvenciju o zaštiti i održivom razvoju Karpata, koji je podnela Vlada**

Ministar zaštite životne sredine istakao je značaj učestvovanja Republike Srbije u svim regionalnim sporazumima koji se tiču zaštite životne sredine. Informisao je Odbor da će u decembru 2018. godine Srbija, na osnovu predloga UNEP-a, biti domaćin regionalne konferencije o zaštiti životne sredine (Južni Balkan), jer sve države Južne Evrope dele iste probleme nastale usled klimatskih promena. Osvrnuvši se na predlog zakona na dnevnom redu, a s obzirom na to da se Karpatski planinski lanac prostire na teritoriji sedam zemalja, istakao je značaj saradnje svih ovih zemalja u zaštiti i održivom razvoju Karpata, jer ciljevi zaštite, očuvanja i održivog upravljanja resursima Karpata ne mogu zavisiti i biti realizovani od strane samo jedne zemlje, već se zaštitom i održivim razvojem moraju zajednički baviti sve zemlje pripadnice Karpatskog planinskog lanca, što podrazumeva neophodnost prekogranične saradnje i formiranje nekoliko radnih grupa iz oblasti upravljanja zemljišnim resursima, održivog korišćenja biološke i predelne raznovrsnosti, prostornog planiranja, integralnog upravljanja vodama i akumulacijama, poljoprivrede, šumarstva, industrije, energetike, transporta, infrastrukture, turizma, kulturnog nasleđa itd. Protokol koji treba ratifikovati odnosi se na transport. Osvrnuo se i na reakcije na početak naplaćivanja takse za motorna vozila u Nacionalnom parku Kopaonik.

Član Odbora Nada Lazić dodala je da smo se, ratifikovanjem Okvirne konvencije o zaštiti i održivom razvoju Karpata, obavezali na sve obaveze iz ove konvencije, a da se Protokolom koji je potrebno ratifikovati obavezujemo i na obaveze iz oblasti transporta. Nadovezala se na probleme sa kojima se suočava Nacionalni park Fruška Gora, a koji su nastali usled devastacije, koja je posledica ne samo seče šume i teškog saobraćaja koji se tamo odvija, nego i zbog bujanja ambrozije na tom području i ostavljanja smeća na svim odmorištima. Na ove probleme je ukazala jer Ministarstvo postavlja upravljača nacionalnim parkovima. Pozvala je Ministarstvo da uputi inspekciju zbog svega što je iznela. Osvrnula se na najavu izgradnje obilaznice i tunela, kako bi se postojeći put pretvorio u put za izletnike, a zagađenje smanjilo. Navela je da je čula da izgradnja obilaznice nije prioritet i da se o tome manje priča.

Ministar zaštite životne sredine istakao je da se planira ispitivanje stanja svih nacionalnih parkova u Srbiji tokom sledeće godine, u smislu upravljanja, uslova koji u njima postoje, ali i sredstava potrebnih za funkcionisanje istih. Naveo je da će se založiti za povećanje sredstava za potrebe nacionalnih parkova i drugih zaštićenih dobara. Spomenuo je primer Nacionalnog parka Đerdap, gde su, postavljanjem kamera, smanjili učestalost odlaganja smeća na divljim deponijama.

Odbor je, sa 10 glasova za (jedan član Odbora nije glasao), odlučio da predloži Narodnoj skupštini da prihvati Predlog zakona o potvrđivanju Protokola o održivom transportu uz Okvirnu konvenciju o zaštiti i održivom razvoju Karpata, koji je podnela Vlada.

Za izvestioca Odbora na sednici Narodne skupštine određena je Ivana Stojiljković, predsednik Odbora.

Peta tačka dnevnog reda – **Razmatranje Predloga zakona o potvrđivanju Sporazuma o očuvanju populacija slepih miševa u Evropi, koji je podnela Vlada**

Ministar zaštite životne sredine istakao je da su slepi miševi jedan od najvažnijih indikatora stanja životne sredine i da se u njihovoj biologiji nešto menja, jer se prilagođavaju uslovima, pa ih ima sve više u gradovima (oko 52 vrste). Ukazao je da su oni veoma korisni, jer redukuju populacije štetnih insekata, pa je potrebno učiniti sve da budu zaštićeni, uključujući i kampanju za podizanje svesti građana o potrebi njihove zaštite.

Tanja Petrović iz Mladih istraživača Srbije osvrnula se na sve predloge zakona o potvrđivanju međunarodnih sporazuma i protokola koji su na dnevnom redu ove sednice, istakavši značaj potvrđivanja svih navedenih sporazuma. Navela je da zaštita prirode od svih oblika zaštite životne sredine nailazi na najmanje razumevanja tzv. razvojnih aktera, koji je najviše i ugrožavaju, pa su predstavnici Zelene stolice veoma zadovoljni iniciranjem potvrđivanja ovih važnih međunarodnih sporazuma koje je Republika Srbija potpisala.

Odbor je, jednoglasno, sa 11 glasova za, odlučio da predloži Narodnoj skupštini da prihvati Predlog zakona o potvrđivanju Sporazuma o očuvanju populacija slepih miševa u Evropi, koji je podnela Vlada.

Za izvestioca Odbora na sednici Narodne skupštine određena je Ivana Stojiljković, predsednik Odbora.

Šesta tačka dnevnog reda - **Razno**

Zamenik člana Odbora Dragan Jovanović osvrnuo se na poslaničko pitanje koje je na prethodnoj sednici Odbora postavio ministru zaštite životne sredine i na koje je zatražio pisani odgovor ministra. Naveo je da se ministar nije oglasio pošto je direktor austrijske firme A.S.A. pušten iz pritvora, a da je prilikom njegovog hapšenja izjavio da će Institut u Vinči izvršiti analizu smeća na deponiji u Kikindi, kojom ova kompanija upravlja. Ukazao je na to da je odgovor na pitanje postavljeno ministru dobio mejlom od strane Mirjane Krsmanović, zaposlene u Kabinetu ministra, a ne od ministra od koga je zatražio odgovor kao narodni poslanik.

Ministar zaštite životne sredine istakao je da poštuje zakon i da ne namerava da se bavi spekulacijama i da bi želeo da je pitanje postavljeno kada je on prisutan na sednici Odbora, da bi mogao neposredno da na njega odgovori. Naveo je da je spomenuta koleginica ovlašćena da se bavi tim pitanjima u Ministarstvu. Istakao je svoju otvorenost da, kao ministar, ima direktnu komunikaciju sa građanima, a posebno sa narodnim poslanicima. Izneo je razumevanje za interesovanje za ovaj slučaj predsednika opština koji imaju ugovor sa spomenutom firmom, dodavši da nema šta drugo da odgovori na ovo pitanje, osim onog što je već rekao, jer se on ne meša u proces, a sve informacije se mogu zatražiti od nadležnog tužilaštva. Istakao je da će rezultati obavljenih analiza biti ključni.

Sednica je završena u 9,53 časova.

SEKRETAR PREDSEDNIK

Milica Bašić Ivana Stojiljković